Forslag til EUROPA-PARLAMENTETS OG RÅDETS FORORDNING OM AKTION MOD PERSONELMINER

(forelagt af Kommissionen)

BEGRUNDELSE

AKTION MOD PERSONELMINER

Personelminer forårsager forfærdelige skader i mange af de fattigste dele af verden og er en hindring for gennemførelsen af en række EU-programmer. I perioden 1992-98 afsatte Den Europæiske Union derfor mere end 180 mio. EUR til mineaktioner over hele verden for at støtte minerydningsprogrammer, yde bistand til mineofre samt fremme forskning og udvikling af minerydningsteknologi. Dette har været et vigtigt bidrag til det internationale samfunds globale indsats, men der skal stadig gøres meget. Udfordringen for det internationale samfund er at løse landmineproblemet i løbet af de næste 10-15 år. I betragtning af Unionens hidtidige bidrag forventes den at spille en vigtig rolle i denne stærkt profilerede aktivitet, men der er et påtrængende behov for at gøre minerydningsaktiviteterne mere sammenhængende og konsekvente og forbedre deres koordination i Kommissionen, EU og på internationalt plan, hvis dens fremtidige bidrag skal være fuldt ud effektivt.

Den nuværende situation: Rådet og Europa-Parlamentet har understreget behovet for en yderligere indsats og yderligere ressourcer til behandling af landmineproblemet. De har opfordret til øget politisk planlægning og koordination mellem Kommissionen, medlemsstaterne og det internationale samfund for at skabe større sammenhæng, gennemsigtighed og effektivitet i Unionens aktioner. Dette vil også føre til øget synergi mellem medlemsstaternes og Fællesskabets aktioner, især inden for den teknologiske udvikling, hvilket er på linje med nærhedsprincippet. Inden for Kommissionen er ansvaret opdelt mellem en række tjenestegrene. Vanskelighederne med hensyn til forvaltning og indsatsen i marken forværres af, at der ikke er nogen vejledende langsigtet planlægning. Det store antal finansielle instrumenter, der i øjeblikket anvendes til at støtte mineaktioner, har medført kritik af den administrative og ledelsesmæssige praksis. Der er god grund til at øge koordinationen af aktiviteterne, særlig på områderne for politisk planlægning og rationalisering af de administrative procedurer. En forbedring af koordinationen, sammenhængen, konsekvensen og synligheden i minerydningsaktionerne støttes af alle tjenestegrene i Kommissionen, der beskæftiger sig med mineaktioner.

Begrundelser for en ny forordning: Mineaktioner er en integrerende del af mange projekter i forbindelse med humanitær bistand, rehabilitering og genopbygning. I Kommissionens nuværende budgetprocedurer indgår mineaktioner som et integrerende element i sådanne projekter, hvilket også vil være tilfældet fremover. Mineaktioner er imidlertid også en særskilt og specialiseret aktivitet med sine egne prioriteter, operationelle krav og klare politiske hensyn, der er nært forbundet med konventionen om forbud mod brug, oplagring, produktion og overførsel af personelminer samt om deres destruktion. Det vil derfor af både politiske og operationelle grunde være meget ønskeligt at fastlægge en minerydningsstrategi, der sigter mod at forbedre koordinationen, sammenhængen, gennemsigtigheden, synligheden, ansvarligheden og effektiviteten af interventionerne. Der er således et klart behov for forhøjede bevillinger på en særlig tværgående budgetpost, der fungerer efter ét sæt regler og procedurer som fastsat i denne nye specifikke forordning. Denne forordning tager sigte på at øge koordinationen og samarbejdet i Kommissionen, EU og på internationalt plan for at opfylde kravene i Ottawa-traktaten.

Indholdet af udkastet til forordning: Vedføjede udkast til forordning:

- fastlægger omfanget af og målene for EF's mineaktioner på verdensplan;

- fastlægger beslutningsprocessen, herunder for hasteaktioner;

- foreslår et finansielt beløb for 2000-budgettet;

- specificerer foranstaltningerne til bekæmpelse af svig;

- etablerer en rapporteringsproces.

2000/0062 (COD)

Forslag til EUROPA-PARLAMENTETS OG RÅDETS FORORDNING OM AKTION MOD PERSONELMINER

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 179,

under henvisning til forslag fra Kommissionen [1],

[1] EFT L .........

i henhold til fremgangsmåden i artikel 251 i traktaten, og

ud fra følgende betragtninger:

(1) Fællesskabet er bekymret over tilstedeværelsen af personelminer og andre ueksploderede anordninger i områder med civilsamfund, der forsøger at overvinde følgerne af væbnede konflikter.

(2) Personelminer er årsag til lidelser og ulykker, især i de fattigste dele af verden, og udgør en alvorlig hindring for den økonomiske udvikling, gør det svært for flygtninge og fordrevne at vende hjem og vanskeliggør humanitære bistandsoperationer, genopbygning og rehabilitering samt genskabelsen af normale sociale forhold.

(3) Fællesskabet er fast besluttet på at nå målet om en total og verdensomspændende afskaffelse af personelminer i de kommende år.

(4) Det Europæiske Fællesskab og dets medlemsstater har ydet det største bidrag til den bredere internationale indsats for at overvinde de tragedier, der er forbundet med personelminer.

(5) Denne forordning er en direkte reaktion på konventionen om forbud mod brug, oplagring, produktion og overførsel af personelminer samt om deres destruktion (Ottawa-konventionen).

(6) Finansiel bistand bør derfor fortrinsvis gives til de tredjelande, der har engageret sig i kampen mod personelminer, og som er parter i Ottawa-konventionen.

(7) En sådan fremgangsmåde bør ikke forhindre Fællesskabet i at reagere på humanitære nødsituationer, når der er behov herfor.

(8) Fællesskabets mineaktioner er ofte en integrerende del af projekter i forbindelse med humanitær bistand, rehabilitering, genopbygning og udvikling og er samtidig en særskilt og specialiseret aktivitet, der har sine egne klare prioriteter, operationelle krav og politiske hensyn.

(9) Nye eller nuværende aktiviteter, der udgør en del af sådanne projekter eller af rammeprogrammer for forskning og udvikling inden for mineaktionsteknologi, vil fortsat blive finansieret over specifikke budgetposter og efter omstændighederne blive støttet, suppleret og koordineret i henhold til denne forordning.

(10) Denne forordning skal udgøre grundlaget for en sammenhængende og effektiv fremgangsmåde for Fællesskabets mineaktioner ved at fremme en integrerende strategi, der koordineres indbyrdes mellem Kommissionen, medlemsstaterne og det internationale samfund på alle mineaktionernes stadier.

(11) Det er vigtigt at sikre sammenhængen mellem disse aktioner og Den Europæiske Unions samlede udenrigspolitik, herunder den fælles udenrigs- og sikkerhedspolitik.

(12) De foranstaltninger, der er nødvendige for denne forordnings gennemførelse, er forvaltningsforanstaltninger efter artikel 2 i Rådets afgørelse 1999/468/EF af 28. juni 1999 om fastsættelse af de nærmere vilkår for udøvelsen af de gennemførelsesbeføjelser, der tillægges Kommissionen [2], og de bør derfor vedtages efter forvaltningsproceduren i artikel 4 i nævnte afgørelse.

[2] EFT L 184 af 17.7.1999, s. 23

(13) Problemet med personelminer kræver på grund af dets livstruende karakter og globale udbredelse effektive, fleksible og om nødvendigt hurtige beslutningsprocedurer for finansiering af Fællesskabets mineaktioner.

(14) Forordningen indeholder et finansielt referencebeløb, jf. punkt 2 i Europa-Parlamentets, Rådets og Kommissionens erklæring af 6. marts 1995, uden at dette påvirker budgetmyndighedens beføjelser, således som de er fastlagt i traktaten.

(15) Fællesskabet bør sikre den størst mulige gennemsigtighed ved gennemførelsen af den finansielle bistand og en streng kontrol med brugen af bevillinger.

(16) Beskyttelse af De Europæiske Fællesskabers finansielle interesser og bekæmpelse af svig og uregelmæssigheder udgør en integrerende del af denne forordning -

UDSTEDT FØLGENDE FORORDNING:

Artikel 1

1. Formålet med denne forordning er at fastsætte procedurerne for Fællesskabets mineaktioner og samtidig fremme gennemførelsen af en konsekvent og sammenhængende humanitær minerydningsstrategi i Fællesskabet og på internationalt plan i overensstemmelse med konventionen om forbud mod brug, oplagring, produktion og overførsel af personelminer samt om deres destruktion (i det følgende benævnt "Ottawa-konventionen").

2. De foranstaltninger, der omhandles i denne forordning, skal gennemføres i tredjelande eller være direkte knyttet til situationer, der opstår i tredjelande, især i de mest udsatte af disse lande, og fortrinsvis i udviklingslande.

Artikel 2

1. De vigtigste mål for Fællesskabets mineaktioner er:

(a) at støtte udarbejdelsen, overvågningen og gennemførelsen af en civil minerydningsstrategi;

(b) at bistå de ramte lande med at opfylde deres forpligtelser i henhold til Ottawa-konventionen;

(c) at skabe og videreføre nationale strukturer og lokale kapaciteter i de ramte lande, så mineaktioner kan gennemføres så effektivt som muligt;

(d) at reagere på humanitære nødsituationer, forhindre ulykker og støtte rehabiliteringen af mineofre;

(e) at støtte forsøg med og ibrugtagning af passende mineaktionsudstyr og -teknikker i de ramte lande.

2. De foranstaltninger, der finansieres i henhold til denne forordning, kan omfatte alle aktiviteter i forbindelse med mineaktioner, herunder:

(a) undervisning i minefarer;

(b) uddannelse af specialister;

(c) opmåling og markering af formodede mineområder;

(d) sporing og identifikation af landminer;

(e) rydning (til humanitært forsvarlige standarder) og destruktion af landminer;

(f) bistand til og revalidering af ofre;

(g) informationsforvaltning, herunder geografiske informationssystemer;

(h) andre aktiviteter, der bidrager til at mindske de menneskelige, økonomiske og miljømæssige skader af personelminer og andre farlige krigsefterladenskaber.

3. I forbindelse med stk. 2 lægges der særlig vægt på foranstaltninger, der er rettet mod umiddelbare og uforudselige behov, der opstår som følge af udbrud af kampe, store folkevandringer mod mineramte områder eller tilsvarende situationer, som f.eks. hastebistand til gennemførelse af fredsaftaler. Der vil også blive givet fortrinsret til aktioner i de lande, der er hårdest ramt af mineproblemet, og hvor personelminer og anden ueksploderet ammunition er årsag til mange civile tilskadekomne, eller hvor tilstedeværelsen eller den formodede tilstedeværelse af sådanne anordninger er en væsentlig hindring for genskabelsen af økonomiske og sociale aktiviteter eller for udvikling og derfor kræver en særlig langsigtet indsats, som ikke kan gøres gennem humanitær nødhjælp eller genopbygningsbistand.

4. For at skabe større sammenhæng, komplementaritet og synergi i de regionale samarbejdsprogrammer og projekter i forbindelse med humanitær bistand, rehabilitering, genopbygning og udvikling vil mineaktioner, der kan finansieres inden for rammerne af sådanne programmer eller projekter, fortsat blive finansieret via den budgetpost, der finansierer hovedaktionen. Disse aktiviteter kan om nødvendigt suppleres eller støttes af mineaktioner, der finansieres under denne forordning.

Artikel 3

De foranstaltninger, der finansieres i henhold til denne forordning, skal hovedsagelig være til fordel for lande, der er parter i Ottawa-konventionen. Der kan gøres undtagelser for humanitære nødsituationer, bistand til mineofre og aktioner, der direkte støtter udsatte civile samfund, såsom flygtninge og fordrevne, eller hvis den nationale forvaltning ikke fungerer.

Artikel 4

1. Partnere, der er berettigede til finansiel støtte i henhold til denne forordning, kan omfatte regionale og internationale organisationer og organer, ikke-statslige organisationer, nationale, regionale og lokale offentlige departementer og organer, institutter samt offentlige og private aktører med relevant særlig ekspertise og erfaring.

2. Deltagelse i udbud og aftaler er åben på lige vilkår for alle fysiske og juridiske personer i medlemsstaterne og modtagerlandet. I behørigt begrundede ekstraordinære tilfælde kan deltagelsen udvides til at omfatte tredjelande.

Artikel 5

1. Bistand, der ydes af Fællesskabet under denne forordning, kan benyttes til at finansiere faglig bistand, uddannelse, personale eller andre tjenesteydelser i forbindelse med mineaktioner; forsøg med udstyr og teknikker; logistisk støtte, indkøb, tilvejebringelse og oplagring af alle former for udstyr, leverancer og arbejder, der er nødvendige for at gennemføre mineaktioner; undersøgelser og konferencer samt foranstaltninger til at styrke den internationale koordination af mineaktioner; evaluerings- og overvågningsmissioner; aktiviteter, der skal øge den offentlige bevidsthed; samt udgifter til at fremhæve bistandens fællesskabskarakter.

2. Fællesskabets finansiering i henhold til denne forordning ydes i form af gavebistand.

3. Foranstaltningerne i denne forordning er fritaget for skatter, afgifter og told.

Artikel 6

1. Kommissionen bistås af det kompetente geografiske udvalg, der består af repræsentanter for medlemsstaterne, og som har Kommissionens repræsentant som formand.

2. Når der henvises til dette stykke, finder forvaltningsproceduren i artikel 4 i afgørelse 1999/468/EF anvendelse i overensstemmelse med samme afgørelses artikel 7, stk. 3, og artikel 8.

3. Det tidsrum, der omhandles i artikel 4, stk. 3, i afgørelse 1999/468/EF, er på tre måneder.

Artikel 7

1. Kommissionen varetager på grundlag af en gensidig og regelmæssig udveksling af oplysninger, herunder udveksling af oplysninger på stedet, en effektiv koordination af Fællesskabets og medlemsstaters bistandsindsats for at gøre deres programmer mere sammenhængende og komplementære.

2. Kommissionen kan søge muligheder for samfinansiering med andre donorer, særlig med medlemsstaterne.

3. Kommissionen fremmer koordination og samarbejde med andre internationale bidragydere, især donorer som er en del af FN-systemet.

4. Der træffes de nødvendige foranstaltninger til at synliggøre Fællesskabets bidrag.

Artikel 8

1. Kommissionen vurderer, træffer afgørelse om og administrerer foranstaltninger, der er omfattet af denne forordning, i overensstemmelse med gældende budgetprocedurer og andre procedurer, særlig procedurerne i artikel 116 og 118 i finansforordningen vedrørende De Europæiske Fællesskabers almindelige budget.

2. Finansieringsafgørelser vedrørende beløb på over 3 mio. EUR træffes efter proceduren i artikel 6, stk. 2, undtagen for hasteaktioner jf. artikel 9.

3. Kommissionen underretter summarisk de i artikel 6 omhandlede udvalg om alle finansieringsafgørelser vedrørende beløb på under 3 mio. EUR. Disse oplysninger skal foreligge senest to måneder efter finansieringsafgørelsens vedtagelse.

4. Kommissionen kan træffe afgørelser, som ændrer finansieringsafgørelser, der er truffet efter proceduren i artikel 6, stk. 2, når de ikke indebærer væsentlige ændringer eller en supplerende forpligtelse på over 20% af den oprindelige forpligtelse.

Artikel 9

1. Kommissionen træffer afgørelse om hasteaktioner, hvis beløb ikke overstiger 5 mio. EUR.

2. Foranstaltninger til dækning af umiddelbare og uforudsigelige behov, der opstår som følge af pludselige naturlige eller menneskeskabte katastrofer, såsom oversvømmelser, hungersnød, store folkevandringer mod mineramte områder, pludselig indgåelse af fredsaftaler eller tilsvarende situationer samt hastebistand til gennemførelse af fredsaftaler, anses for at begrunde hasteaktioner.

3. Når foranstaltninger opfylder disse betingelser og overstiger 3 mio. EUR, skal Kommissionen efter at have truffet sin afgørelse (a) underrette medlemsstaterne skriftligt inden for to arbejdsdage, (b) redegøre for afgørelsen på det næste møde i det kompetente udvalg, idet den specielt angiver, hvorfor hasteproceduren er benyttet.

Artikel 10

1. Projekter prioriteres og vurderes med hensyn til relevans og omkostningseffektivitet og integreres efter omstændighederne i den videre udvikling eller genopbygning af det pågældende land eller den pågældende region.

2. Når det er muligt, skal projektet klart integreres i et nationalt personelmineprogram, der koordineres af modtagerregeringen eller af en international institution, der er udpeget hertil. Målet skal være, at projektet senere skal overtages af modtagerregeringen for at øge den lokale kapacitet og projektets bæredygtighed.

Artikel 11

Alle finansieringsaftaler eller kontrakter, der indgås i henhold til denne forordning, skal indeholde bestemmelser om, at Kommissionen og Revisionsretten kan gennemføre kontrol på stedet efter de sædvanlige procedurer, der er fastsat af Kommissionen i henhold til de gældende regler, især procedurerne i finansforordningen vedrørende De Europæiske Fællesskabers almindelige budget [3].

[3] EFT L 356 af 31.12.1977, s. 1

Kommissionen kan desuden foretage kontrol og inspektion på stedet i overensstemmelse med forordning nr. 2185/96 [4]. De foranstaltninger, der træffes af Kommissionen, skal sikre en tilstrækkelig beskyttelse af Det Europæiske Fællesskabs finansielle interesser i overensstemmelse med forordning nr. 2988/95 [5].

[4] EFT L 292 af 15.11.1996, s. 2

[5] EFT L 312 af 23.12.1995, s. 1

Artikel 12

For at fremme den flerårige koordination og programmering af mineaktioner vil der regelmæssigt blive forelagt et strategidokument for personelminer, der omfatter horisontale retningslinjer og prioriteter for Fællesskabets mineaktioner samt en tidsplan for gennemførelsen heraf, til drøftelse i de kompetente udvalg. Dokumentet skal omfatte spørgsmål om bl.a. det flerårige vejledende program og henvise til eksisterende nationale og regionale mineaktionsprogrammer, bidrag fra andre donorer, herunder medlemsstaterne, og de af Fællesskabets mineaktioner, der finansieres over andre budgetposter.

Artikel 13

1. Kommissionen evaluerer regelmæssigt mineaktioner finansieret af Fællesskabet for at fastslå, om målene for foranstaltningerne er blevet nået, og for at tilvejebringe retningslinjer for, hvordan fremtidige foranstaltningers effektivitet kan forbedres.

2. Kommissionen underretter regelmæssigt Europa-Parlamentet og Rådet om udviklingen i dens mineaktioner. Senest den 30. april hvert år forelægger den en rapport for Europa-Parlamentet og Rådet med en redegørelse for Fællesskabets mineaktioner i det forløbne år og evaluerer gennemførelsen af denne forordning.

Artikel 14

Tre år efter denne forordnings ikrafttræden forelægger Kommissionen en samlet evaluering for Europa-Parlamentet og Rådet af de foranstaltninger, der er finansieret af Fællesskabet i henhold til denne forordning, ledsaget af forslag til, hvad der i fremtiden skal ske med forordningen, og eventuelt af forslag til ændringer heraf.

Artikel 15

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den

På Europa-Parlamentets vegne På Rådets vegne

Formand Formand

FINANSIERINGSOVERSIGT

1. Foranstaltningens betegnelse

Personelminer

2. Budgetpost

B7-661

3. Retsgrundlag

Udkastet til forslag til Europa-Parlamentets og Rådets nye specifikke forordning for budgetpost B7-661, der forener de forskellige EF-krav til mineaktioner, som vedføjet.

Retsgrundlaget for mineaktioner udgøres fortsat af Rådets forordning (EF) nr. 1257/96 af 20. juni 1996 om humanitær bistand (EFT L 163 af 2.7.1996), Rådets forordning (EF) nr. 2258/96 af 22. november 1996 om rehabiliterings- og genopbygningsforanstaltninger til fordel for udviklingslandene, Rådets forordning (EF) nr. 1628/96 af 25. juli 1996 om bistand til Bosnien-Hercegovina og Kroatien, Rådets Forordning (EF) nr. 443/97 af 3. marts 1997 om foranstaltninger på området bistand til hjemstedsfordrevne i udviklingslandene i Asien og Latinamerika og den fælles aktion af 1. oktober 1996 vedrørende personelminer (EFT L 260 af 12.10.1996) for så vidt angår midler, der er reserveret til nedrustningsaktioner under den fælles udenrigs- og sikkerhedspolitik.

4. Beskrivelse af foranstaltningen

4.1 Foranstaltningens generelle formål

Personelminer forårsager forfærdelige skader i mange af de fattigste dele af verden og er en hindring for gennemførelsen af en række fællesskabsprogrammer. I perioden 1992-98 afsatte Fællesskabet derfor mere end 180 mio. EUR til mineaktioner over hele verden for at støtte minerydningsprogrammer, yde bistand til mineofre samt fremme forskning og udvikling af teknologi. Dette har været et vigtigt bidrag til det internationale samfunds globale indsats, men der skal stadig gøres meget.

Målet er nu at fortsætte med programmer for at løse landmineproblemet inden for en begrænset tidsramme, nemlig de kommende 10 til 15 år, og derved lette gennemførelsen af en række andre bistandsprogrammer samt bidrage til at finde en løsning på en stor humanitær tragedie.

Alt i alt bør det finansielle bidrag til Fællesskabets foranstaltninger fastholdes på mindst det samme niveau som tidligere år.

4.2 Foranstaltningens varighed og nærmere bestemmelser for dens fornyelse

- Foranstaltning : Personelminer

- Anvendelsesperiode: 2000 - 2008.

I overensstemmelse med artikel 12 i forordningen forelægger Kommissionen inden udgangen af juni 2007 en samlet evaluering for Europa-Parlamentet og Rådet af de foranstaltninger, der er finansieret af Fællesskabet i henhold til denne forordning, herunder en vurdering af relevans, omkostningseffektivitet og virkninger. Det er på dette grundlag, at der vil blive truffet afgørelse om den fortsatte anvendelse af denne forordning.

5. Klassifikation af udgifterne/indtægterne

5.1 Ikke-obligatoriske udgifter

5.2 Opdelte bevillinger

5.3 Indtægtstype: Ingen

6. Udgifternes/indtægternes art

- 100% tilskud; mulighed for samfinansiering af aktiviteter

- Tilskud til samfinansiering med andre offentlige og/eller private tilskudsydere

- Andet

7. Finansielle virkninger

Gennem oprettelsen af en samlet, flerårig budgetpost (B7 661) med øget finansiering vil Fællesskabet bedre kunne målrette sine mineaktioner. Det foreslås, at det finansielle bidrag til Fællesskabets aktiviteter for perioden 2000-2006 fastholdes på mindst det samme niveau som tidligere år (180 mio. EUR i perioden 1992-98) med en øget vægt på mineaktioner for at opfylde forpligtelserne ifølge Ottawa-konventionen. Dette vil kunne medføre en forøgelse af de finansielle tildelinger under budgetpost B7-661.

7.1 Beregningsmetode for de samlede omkostninger ved foranstaltningen (forhold mellem enhedsomkostninger og samlede omkostninger)

De årlige bevillinger vil blive godkendt af budgetmyndigheden inden for rammerne af de finansielle overslag.

7.2 Omkostningernes fordeling på foranstaltningens elementer

Forpligtelsesbevillinger i mio. EUR (med 3 decimaler)

>TABELPOSITION>

7.3 Driftsudgifter til undersøgelser, eksperter osv., der er omfattet af budgettets del B

7.4 Forfaldsplan for forpligtelses- og betalingsbevillinger

8. Forholdsregler mod svig

Alle finansieringsaftaler eller kontrakter skal indeholde bestemmelser om, at Kommissionen og Revisionsretten kan gennemføre kontrol på stedet efter de sædvanlige procedurer, der er fastsat af Kommissionen i henhold til de gældende regler, især procedurerne i finansforordningen vedrørende Fællesskabernes almindelige budget. Kommissionen kan desuden gennemføre kontrol og inspektion på stedet i overensstemmelse med forordning nr. 2185/96. De foranstaltninger, som Kommissionen træffer i henhold til proceduren i artikel 5, skal sikre en tilstrækkelig beskyttelse af Det Europæiske Fællesskabs finansielle interesser i overensstemmelse med forordning nr. 2988/95.

9. Oplysninger om omkostningseffektivitet

9.1 Specifikke og kvantificerbare mål; målgruppe

De vigtigste mål for Fællesskabets mineaktioner er:

a. at støtte udarbejdelsen, overvågningen og den effektive gennemførelse af en sammenhængende og konsekvent humanitær minerydningsstrategi i Kommissionen, EU og på internationalt plan;

b. at bistå hårdt ramte stater med at opfylde deres forpligtelser i henhold til "konventionen om forbud mod brug, oplagring, produktion og overførsel af personelminer samt om deres destruktion";

c. at skabe og videreføre nationale strukturer og lokale kapaciteter i de ramte lande, så mineaktionerne kan gennemføres så effektivt som muligt;

d. at reagere på humanitære nødsituationer, forhindre ulykker og støtte rehabiliteringen af mineofre, når der opstår umiddelbare og uforudsigelige behov;

e. at støtte forsøg med og ibrugtagning af passende mineaktionsudstyr og -teknikker i de ramte lande.

Disse mål vil blive søgt nået gennem projekter af fælles interesse og i de lande i geografiske regioner, der er værst ramt af miner; der kan bl.a. være tale om følgende:

- Projekter af fælles interesse (f.eks. udarbejdelse af et strategidokument for personelminer, støtte til FN, Det Internationale Center for Humanitær Minerydning, Den Internationale Røde Kors Komité, den centrale enhed for mineaktionspolitik, forsøg med og ibrugtagning af mineaktionsudstyr og -teknikker i de ramte lande, ekspertbistand)

- Afrika (f.eks. Angola, Mozambique, Somalia, Zimbabwe, SADC)

- Asien (f.eks. Afghanistan, Cambodja, Laos)

- Nye uafhængige stater (f.eks. Tadsjikistan)

- Mellemøsten (f.eks. det nordlige Irak)

- Europa (f.eks. Bosnien-Hercegovina, Kroatien, Kosovo)

- Latinamerika (f.eks. Nicaragua, El Salvador).

9.2 Begrundelse for foranstaltningen

De foranstaltninger, der finansieres i henhold til denne forordning, omfatter alle aktiviteter i forbindelse med mineaktioner, herunder undervisning i minefarer, opmåling og markering af formodede mineområder, sporing og identifikation af landminer, uddannelse af specialister, rydning (til humanitært forsvarlige standarder) og destruktion af landminer, bistand til og revalidering af ofre, informationsforvaltning (herunder geografiske informationssystemer) samt andre aktiviteter, der bidrager til at mindske de menneskelige, økonomiske og miljømæssige skader af personelminer og andre farlige krigsefterladenskaber.

Projekterne forventes at være flerårige. Projekternes varighed vil afhænge af deres særlige karakter og vil normalt ikke overstige tre år.

9.3 Overvågning og evaluering af foranstaltningen

Kommissionen evaluerer regelmæssigt mineaktioner finansieret af Fællesskabet for at fastslå, om målene for operationerne er blevet nået, og for at tilvejebringe retningslinjer for, hvordan fremtidige foranstaltningers effektivitet kan forbedres. Kommissionen underretter Europa-Parlamentet og Rådet om udviklingen i dens mineaktioner. Senest den 30. april hvert år forelægger den en rapport for Europa-Parlamentet og Rådet med en redegørelse for Fællesskabets mineaktioner i det forløbne år.

10. Udgifter til administration (Sektion III, Del A, i budgettet)

Den faktiske tilvejebringelse af de fornødne administrative ressourcer afhænger af Kommissionens årlige beslutning om ressourceallokeringen under hensyntagen til det personale og de yderligere beløb, som bevilges af budgetmyndigheden.

10.1 Virkning på antallet af stillinger

>TABELPOSITION>

Formålet med denne forordning er at samle de nuværende aktioner for at skabe en sammenhængende mineaktionspolitik i EU. På kort sigt vil der således kun være behov for en beskeden bevilling på tre stillinger (to faste stillinger og en udstationeret national ekspert (END)). Den faste stilling kan besættes ved en omplacering af personale.

10.2 Samlet finansiel virkning af yderligere menneskelige ressourcer

EUR

>TABELPOSITION>

10.3 Stigning i andre administrative udgifter som følge af foranstaltningen

Nedenstående tabel er vejledende og bygger på oplysninger fra 1998.

EUR

>TABELPOSITION>

De udgifter, der er angivet i tabellen under budgetpost A-7 (tjenesterejser), vil blive dækket via bevillinger inden for det samlede rammebeløb for GD for Eksterne Forbindelser.